桃源行
作者：李綱
朝代：宋

paragraphs: 武陵溪水流潺潺，漁舟鼓枻迷泝沿。
谿窮路盡恍何處，桃花爛漫蒸川原。
花間邑屋自連接，雲外雞犬聲相喧。
衣裳不同俎豆古，見客驚怪爭來前。
殺雞爲黍持勸客，借問世上今何年。
自從秦亂避徭役，子孫居此因蟬聯。
不知漢祖以劍起，况復魏晉稱戈鋋。
慇懃留客不肯住，落花流水空依然。
淵明作記真好事，世人粉飾言神仙。
我觀閩境多如此，峻谿絕嶺難攀緣。
其間往往有居者，自富水竹饒田園。
耄倪不復識官府，豈憚黠吏催租錢。
養生送死良自得，終歲飽食仍安眠。
何須更論神仙事，只此便是桃花源。